AIŠKINAMASIS RAŠTAS

Dėl Molėtų rajono įvaizdžio ženklo naudojimo tvarkos aprašo patvirtinimo

1. Parengto tarybos sprendimo projekto tikslai ir uždaviniai:

Tikslas - patvirtinti Molėtų rajono įvaizdžio ženklo naudojimo tvarkos aprašą ir pripažinti netekusiu galios Molėtų rajono savivaldybės tarybos 2011 m. lapkričio 29 d. sprendimo Nr. B1-230 „Dėl Molėtų rajono įvaizdžio ženklo ir nuostatų patvirtinimo“ 2 punktą.

Uždavinys – Molėtų rajono įvaizdžio ženklo naudojimo tvarkos aprašo nuostatas pritaikyti pasikeitusiai komunikacinei aplinkai.

1. Siūlomos teisinio reguliavimo nuostatos:

Lietuvos Respublikos vietos savivaldos įstatymo 16 straipsnio 2 dalies 45 punktas nustato, kad išimtinė savivaldybės tarybos kompetencija – tvirtinti savivaldybės simbolius ir jų naudojimo tvarkas.

Molėtų rajono savivaldybės tarybos 2011 m. lapkričio 29 d. sprendimu Nr. B1-230 „Dėl Molėtų rajono įvaizdžio ženklo ir nuostatų patvirtinimo“ buvo patvirtintas Molėtų rajono savivaldybės įvaizdžio ženklo etalonas, Molėtų rajono įvaizdžio ženklo naudojimo nuostatai ir įgaliotas VšĮ Molėtų turizmo ir verslo informacijos centras patentuoti Molėtų rajono įvaizdžio ženklą. Molėtų rajono įvaizdžio ženklas įrašytas į LR prekių ženklų registrą ir galioja iki 2021 m.

1. Laukiami rezultatai:

Molėtų rajono įvaizdžio ženklo naudojimo aprašo nuostatos atitiks dabartinius poreikius ir bus pratęstas įvaizdžio ženklo galiojimo terminas.

1. Lėšų poreikis ir jų šaltiniai:

Lėšų poreikis įvaizdžio ženklo registravimui – 340 Eur; lėšų šaltinis - VšĮ Molėtų turizmo ir verslo informacijos centro biudžeto lėšos.

1. Kiti sprendimui priimti reikalingi pagrindimai, skaičiavimai ar paaiškinimai.

Molėtų rajono savivaldybės administracija gavo VšĮ Molėtų turizmo ir verslo informacijos centro 2021 m. kovo 15 d. raštą Nr. SD-07 „Dėl Molėtų rajono įvaizdžio ženklo registracijos LR Valstybiniame patentų biure galiojimo termino pratęsimo ir naudojimo nuostatų keitimo“ (toliau – raštas), kuriame prašoma patvirtinti Molėtų rajono įvaizdžio ženklo naudojimo nuostatų naują redakciją.

2011 m. Savivaldybės mero potvarkiu sudaryta darbo grupė, bendradarbiaudama su VšĮ Molėtų turizmo ir verslo informacijos centru, išanalizavo Molėtų rajono turizmo išteklius ir pasiūlė sukurti Molėtų rajono prekinį ženklą. 2011 m. Molėtų rajono savivaldybės taryba patvirtino Molėtų rajono savivaldybės įvaizdžio ženklo etaloną, kuris buvo įregistruotas Lietuvos Respublikos valstybiname patentų biure.

Rašte teigiama, kad per 10 metų pasikeitė komunikacijos aplinka: „Molėtų rajono savivaldybės administracija, jai pavaldžios įmonės ir įstaigos, fiziniai ir juridiniai asmenys, verslo subjektai, pasitelkdami įvairias rinkodaros priemones, vykdo vis aktyvesnę komunikaciją viešojoje erdvėje, ypač naudodamiesi socialiniais tinklais (Facebook, Instagram ir kt.). Manome, jog būtina praplėsti Molėtų rajono įvaizdžio ženklo naudojimo reikalavimus, patikslinant ženklo naudojimo sąlygas bei naudotojus.“.

Patvirtinus Aprašą, bus pradėtos Molėtų rajono įvaizdžio ženklo galiojimo termino pratęsimo procedūros.